Fizarana 16 alahahady, 04 febroary 2007; lah 3506 tsy mbola nahitana vahaolana ny momba an’ilay omby hatao joro ka mbola mandondona ao an- tanàna ny loza mahatsiravina, araka ny filazan’ingahibe mpimasy. Saika ho isan’andro no ahitana fianakaviana miloloha entankely, handeha hifindra monina any amin’ny toeran-kafa lavitra any. Miha- mangina ny tanàna satria miha-vitsy ny mponina, ary ireo sisa tavela, tsy manan-kaleha na tsy mahafoy ny tanindrazany tahaka an’ireo ray aman-drenin’i vaomihary, dia miaina fitaintainana isan’andro ka nilaozan’ny koràna sy ny hehy. Endrika manjonitra sy matahotra no hita soritra eny rehetra eny. Na ny zavamaniry ambolena aza toa nitsipozipozy satria tsy voakarakara ara-dalàna intsony. Ilay tanin’anana fikarakaran’i vaomihary taloha izao, efa ahidratsy sisa no mameno azy. Somary mangina manko ny toerana misy azy io sady manakaiky an’analandolo ka tsy sahin’ireo ray aman-dreniny haleha intsony. Tsy ny an-dry vaomihary ihany no tahaka izany fa ny tanimboly rehetra manamorona an’analandolo dia lasa lavavolo avokoa. Naleon’ny olona aza mamolaka tanivao any ambadika any toy izay hikitika an’ireo. Ireo tanimboly eo akaikin’analandolo ireo anefa no lonaka indrindra sady akaiky rano. Kivy tanterana ingahy prezida. Tsy mitsahatra mandodona azy amin’ny hanaovana ny joro ingahibe mpimasy, kanefa tsy afa-manoatra izy. Tsy matory andro aman’alina izy mivady mikaroka an’izay hevitra azo atao. Tany aloha manko, tsy nisy olana tamin’ny mponina ny manome na mividy omby iray hanaovana joro. Tsy nilana famoriana fokonolona akory izany fa nisy noterem-panahy hanome avy hatrany. Ankehitriny kosa, tsy izany intsony ny zava-misy. Toa tsy mampino ny hoe fokonolona iray tanàna tsy mahavory vola hividianana omby iray. Raha tena mijery ny zava-misy iainan’ny mponina anefa dia tena hino fa na ny ampahafolon’izay vola izay aza mety tsy ho voaangon’ireo fokonolona ireo. Raha nanana tahiry ahafahana misolo vaika an’ireo vahoaka eo ambany fitantanany ingahy prezida dia ho nataony mihitsy izany, saingy tsy manana afa-tsy vola kely mba hitsinjovana ny vody andro ho merika izy sisa, ka raha vao hanombinana kely io dia tsy hanan-ko hanina intsony ry zareo amin’ny volana manaraka. Nifamahofaho tao an-tsainy ihany anefa ny hoe aleo maty rahampitso toy izay maty anio. Raha sanatria tonga tampoka tokoa ny loza, sao hanenenana, ka na tsy hihinan-kanina aza, aleo hampindramina ny fokonolona ny vola sisa eo am-pelatanana, dia mba kelikiely sisa no haloan’izy ireo rehefa nohalalinin’izy mivady anefa izay hevitra izay dia toa karazana famonoan-tena ihany. Azo antoka ve fa ho voaverin’ny fokonolona ny volan’izy ireo, ary na ho voaverina aza, rahoviana? Iaraha- mahalala ny fahantran’ny olona. Ny vanim-potoanan’ny maitso ahitra anefa mbola ho ela vao ho tapitra. Ny ankohonany indray no ho lasa sorona raha manao an’izany izy. Fa tao anatin’izay adin-tsaina sy horohoro rehetra niseho izay dia nisy vaovao iray somary nahavelom-bolo ny mponina ihany hisy dokotera ho avy indray, hono, ao an-tanàna. Misy dispensaire iray tokoa ao. Efa aman-taonany maro anefa izay no tsy nisian’ny dokotera tao intsony satria tsy misy tamana ao an-toerana ny mpiasam-panjakana, indrindra fa ny mpampianatra sy ny dokotera. Ny faharatsian’ny lalana sy ny halaviran-toerana no tena antony voalohany, fa misy antony hafa ihany koa ny fahatahorana an’ingahibe mpimasy sy analandolo. Haharitra hafiriana ao indray ity dokotera vaovao ity, indrindra amin’izao toe-javatra miseho izao? Hitohy